Diari Oficial de la Generalitat Valenciana


Sumari del DOGV 3292, del 23-07-1998 (1998/5689)

ACORD de 16 de juny de 1998, de la Comissió Tècnica Paritària constituïda per al seguiment de les peticions de reingrés del personal transferit al seu dia a l'empresa pública Seguretat i Promoció Industrial Valenciana, SA (SEPIVA).
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3292

Data del DOGV
:   23-07-1998

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1998/5689


Data del document
:   16-06-1998

Organisme emissor
:   Conselleria d'Economia, Hisenda i Administració Pública

Tipus de document
:   Acord

ACORD de 16 de juny de 1998, de la Comissió Tècnica Paritària constituïda per al seguiment de les peticions de reingrés del personal transferit al seu dia a l'empresa pública Seguretat i Promoció Industrial Valenciana, SA (SEPIVA). [1998/C5689]
  
L'administració i les organitzacions sindicals presents en la Comissió Tècnica Paritària constituïda per al seguiment de les peticions de reingrés del personal transferit al seu dia a l'empresa pública Seguretat i Promoció Industrial Valenciana, SA (SEPIVA), d'acord amb el que estableix el Decret 198/1987, de 7 de desembre, del Govern Valencià, i que prestava serveis en els d'inspecció tècnica de vehicles, complint així el que es preveu en l'Acord subscrit el dia 9 de maig de 1997 entre el president de la Comissió de Racionalització del Sector Públic en l'àmbit de la Generalitat Valenciana i els representants dels sindicats detallats en aquest acord (denominats d'ara endavant "la Comissió Paritària").
  
En haver-se exposat en la sessió de la Comissió Paritària realitzada el dia 12 del passat mes de maig de 1998 l'esborrany de la proposta de l'administració sobre el desenvolupament del procés de reingrés dels treballadors del personal transferit al seu dia a SEPIVA que així ho han sol·licitat, redactat per la Direcció General de Funció Pública de la Conselleria d'Economia, Hisenda i Administració Pública.
  
Una vegada estudiat el seu contingut i realitzades les oportunes negociacions sobre les al·legacions a aquesta proposta formulades per les organitzacions sindicals presents, manifestades en el sentit de:
  
a) Aconseguir, atés el temps transcorregut des de la firma dels acords, una reducció dels terminis previstos per a la culminació del procés d'adscripcions provisionals, la qual cosa es considera absolutament prioritària a l'efecte d'acabar amb l'actual situació de provisionalitat en què es troben els 76 sol·licitants del reingrés en les empreses adjudicatàries.
  
b) Consignar expressament en el text que els sol·licitants del reingrés seran adscrits provisionalment a llocs de treball de naturalesa funcionarial, sense perjudici que els que renuncien o no superen el procés de funcionarització, siguen adscrits amb caràcter definitiu a llocs de naturalesa laboral en el pla de reordenació de recursos a tramitar, i
  
c) Que, en el cas de necessitar-se el desenvolupament d'algun procés de caràcter concursal per a la provisió definitiva dels llocs, es garantisca, en primer lloc, la localitat de destinació (o l'optada voluntàriament), i primen els criteris de titulació, antiguitat i coneixement del valencià, en la forma prevista en el Decret 117/1991, de 26 de juny, del Govern Valencià (DOGV núm. 1.577, de 2 de juliol), resolent-se per sorteig els empats que pogueren produir-se.
  
Vist que l'objecte de la Comissió Tècnica Paritaria constituïda el 21 d'octubre de 1997 és, precisament, el d'estudiar les sol·licituds de reingrés presentades pel personal transferit a SEPIVA partint del que estableix el Decret 198/1987, de 7 de desembre, del Govern Valencià, amb la finalitat d'efectuar-ne el seguiment per a fer efectius els reingressos, vigilant el compliment dels criteris i garanties contingudes en els acords subscrits entre l'administració i els sindicats el 25 d'abril i el 9 de maig de 1997.
  
Una vegada valorada positivament la present proposta per la Comissió Permanent de Racionalització del Sector Públic en l'àmbit de la Generalitat Valenciana i havent-ne donat compte a la corresponent Comissió Interdepartamental.
  
Vist el que preveu el capítol III de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, en la redacció que en fa la Llei 7/1990, de 19 de juny.
  
Convenen:
  
Primer
  
La Direcció General de Funció Pública de la Conselleria d'Economia, Hisenda i Administració Pública adoptarà, com més prompte millor, les resolucions necessàries per les quals s'acorden els reingressos, amb caràcter provisional, del personal transferit al seu dia a l'empresa pública Seguretat i Promoció Industrial Valenciana, SA (SEPIVA), segons el que estableix el Decret 198/1987, de 7 de desembre, del Govern Valencià (DOGV núm. 733, de 30 de desembre) que prestava serveis en els serveis d'inspecció tècnica de vehicles (ITV), a llocs de treball de la Generalitat Valenciana que cal dotar pressupostàriament mitjançant amortització de vacants no subjectes a reserva legal ni ocupades per funcionaris interins o per personal contractat laboral temporal, la insuficiència d'aquestes es complementarà mitjançant l'oportuna transferència de crèdit pressupostari.
  
Els llocs de nova creació tindran denominació, naturalesa (funcionarial), requisits, funcions i classificació econòmica (C.15.E009) idèntics, per tal de facilitar-ne el posterior seguiment, ja que s'anotaran com a llocs en reassignació. S'estudiarà, no obstant això, la possibilitat d'adscriure a llocs vacants ja existents, així mateix amb caràcter provisional, dues de les persones sol·licitants, per raó de la naturalesa de les tasques que efectivament exerceixen en les ITV.
  
Segon
  
Els firmants del present acord són conscients de la necessitat d'harmonitzar la urgència a resoldre els reingressos amb caràcter provisional, que té caràcter prioritari, amb la inversió del temps necessari en els tràmits d'amortització i creació de llocs de treball i amb el temps imprescindible de preavís a les empreses adjudicatàries, necessari per a no afectar la prestació del servei, tramitació que requereix les següents operacions concretes:
  
a) Determinar la relació de llocs que s'han d'amortitzar, tractant de distribuir-los equitativament per conselleries, excloent-ne llocs de caràcter estructural o adscrits a centres d'atenció directa, que es corresponen, en general, amb llocs que es troben vacants durant un període de temps apreciable.
  
b) Establir la relació de llocs que s'han de crear, tenint en compte les possibles necessitats de les distintes conselleries, atenent criteris d'eficàcia i de millora dels serveis que es presten als ciutadans i confeccionant una relació nominativa de les possibles adscripcions provisionals dels sol·licitants del reingrés per a ser presentada a la Comissió Paritària.
  
c) Tràmit, per la Direcció General de Pressupostos de la Conselleria d'Economia, Hisenda i Administració Pública, de les transferències de crèdit necessàries en el pressupost de la Generalitat de 1998, per a finançar els llocs de treball de nova creació, amb baixa en els programes dels llocs amortitzats i alta en els corresponents dels de nova creació.
  
d) Adopció per la Direcció General de Funció Pública de les corresponents resolucions d'amortització de llocs de treball i de creació d'altres nous.
  
e) Adopció per la Direcció General de Funció Pública de les oportunes resolucions acordant els reingressos provisionals de la totalitat del personal afectat, fixant els efectes d'aquestes, i les consegüents preses de possessió, en una data determinada, coincidint amb el dia primer d'un mes.
  
f) Cursar les resolucions esmentades a les secretaries generals afectades, amb recepció per aquestes, i adopció de les mesures oportunes tendents a l'efectivitat de les preses de possessió en la data prevista. Aquest període serà comú amb el de preavís a les empreses concessionàries del servei, a fi d'adoptar les previsions necessàries amb vista a la substitució del personal que cessa per reingrés en l'administració.
  
La realització de totes les operacions esmentades amb les degudes garanties recomana obviar el mes d'agost, per la reducció d'efectius personals que es produeix en aquest mes amb motiu de les vacances estivals, i fixar la data dels reingressos provisionals en el dia 1 de setembre del present 1998, marge de temps necessari per a garantir que els cessaments en les empreses adjudicatàries, i consegüents preses de possessió en les distintes conselleries, es produïsquen simultàniament, amb la seguretat que proporciona establir una data d'efecte comú per a tots els interessats i el previ coneixement de les respectives destinacions.
  
Tercer
  
Sense necessitat d'esperar que es produïsca l'efectivitat dels reingressos provisionals del personal afectat en la Generalitat Valenciana, la Conselleria d'Economia, Hisenda i Administració Pública, per mitjà de la Direcció General de Funció Pública, haurà d'iniciar els treballs preparatoris d'un pla per a l'ordenació d'aquests recursos humans que, amb fonament en criteris objectius relacionats amb les seues aptituds, formació, experiència i antiguitat, tinga com a finalitat augmentar les capacitats de treball i les oportunitats professionals del personal afectat, així com, fonamentalment, assegurar-li i assignar-li un treball efectiu i adequat, garantint:
  
a) Els grups de titulació i retribucions individuals, mitjançant assignació d'un complement personal transitori absorbible en la forma prevista en les lleis de pressupostos anuals de la Generalitat Valenciana.
  
No obstant això, en el cas que algun o alguns dels sol·licitants no reunisquen el requisit de titulació, amb la conformitat prèvia de l'interessat, podrà optar-se per l'adscripció a lloc de treball d'inferior grup de titulació, a l'efecte que es complisca aquest requisit.
  
b) El caràcter definitiu de l'adscripció als llocs adjudicats per reassignació, mitjançant la utilització de qualsevol dels procediments que jurídicament siguen procedents en la tramitació del pla d'ocupació. En tot cas, les adscripcions provisionals efectuades a llocs funcionarials respectaran el sector de l'administració reconegut als interessats inclosos en el procés d'adaptació a la naturalesa dels llocs que ocupen, d'acord amb la llista definitiva d'admesos aprovada mitjançant resolució de 7 de juliol de 1997 (DOGV núm. 3.034, de 14 de juliol), quedant condicionades a la posterior superació dels processos prevists en la Llei 1/1996, de 26 d'abril, de la Generalitat Valenciana, d'Adaptació del Règim Jurídic del Personal de la Generalitat Valenciana a la Naturalesa Jurídica dels Llocs que Ocupa (DOGV núm. 2.738, de 30 d'abril) i a la necessitat d'acreditar trobar-se en possessió de la titulació acadèmica requerida. En aquest supòsit, l'adscripció amb caràcter definitiu es produirà una vegada s'haja obtingut el nomenament de funcionari del grup de titulació corresponent, després de la superació del procés d'adaptació.
  
El personal que no supere el procés d'adaptació quedarà en la situació que legalment corresponga.
  
c) La localització del lloc en la mateixa població, localitat limítrof o, en cas d'inexistència de lloc, en l'àmbit de la capital de cada província, en la forma prevista en l'apartat 2 de l'Acord subscrit el 9 de maig de 1997 al si de la Comissió de Racionalització del Sector Públic, sense perjudici, si és el cas, de la possibilitat que el treballador sol·licite voluntàriament un lloc de treball d'àmbit distint.
  
Quart
  
El present acord de la Comissió Paritària es publicarà en el Diari Oficial de la Generalitat Valenciana.
  
València, 16 de juny de 1998
  
Per l'administració: Per les organitzacions
  
 sindicals:
  
Fernando Cano Pérez CC. OO.
  
Director general de Funció Pública Soledad Fernández Cano
  
Máximo Caturla Rubio CGT
  
Director general de Pressupostos Juan Carlos Gimeno Durá
  
José A. Manteca Pérez CSI-CSIF
  
Secretari general de la Conselleria Antonio García García
  
d'Ocupació, Indústria i Comerç Raimundo Forner Barres
  
Blanca Martínez de Vallejo Fuster UGT
  
Directora general de Racionalització Gonzalo Fernández Martínez
  
del Sector Públic
  
III. CONVENIS I ACTES